Virallinen lehti nro C 175 , 21/06/1999 s. 0032



A4-0090/99 Päätöslauselma komission tiedonannosta: Riskipääoma: Avain työpaikkojen luomiseen Euroopan unionissa (SEC(98)0552 - C4-0496/98) Euroopan parlamentti, joka - ottaa huomioon komission tiedonannon (SEC(98)0552 - C4-0496/98), - ottaa huomioon komission 30. syyskuuta 1998 antaman tiedonannon yrittäjyyden ja kilpailukyvyn edistämisestä (KOM(98)0550), - ottaa huomioon komission tiedonannon yrittäjyyden edistämisestä Euroopassa: Tulevaisuuden painopistealat (KOM(98)0222), - ottaa huomioon ylimääräisen työllisyyshuippukokouksen (Luxemburg, marraskuu 1997) johtopäätökset ja Cardiffin Eurooppa-neuvoston loppupäätelmät (kesäkuu 1998), - ottaa huomioon komission tiedonannon eurooppalaisista pienille ja keskisuurille yrityksille suunnatuista pääomamarkkinoista: näkymät ja mahdolliset kehityksen esteet (KOM(97)0187 - C4-0433/97) ja tästä tiedonannosta 17. syyskuuta 1998 antamansa päätöslauselman ((EYVL C 313, 12.10.1998, s. 195.)), - ottaa huomioon komission tiedonannon kertomuksesta Euroopan pääomamarkkinoiden luomisen kannattavuudesta pienille yrittäjäjohtoisille kasvuyhtiöille (KOM(95)0498) ja tästä tiedonannosta 4. heinäkuuta 1996 antamansa päätöslauselman ((EYVL C 211, 22.7.1996, s. 40.)), - ottaa huomioon komission valkoisen kirjan kasvusta, kilpailukyvystä ja työllisyydestä - haasteet ja siirtyminen 21. vuosisadalle (KOM(93)0700 - C3-0509/93) ja tästä valkoisesta kirjasta 9. maaliskuuta 1994 antamansa päätöslauselman ((EYVL C 91, 28.3.1994, s. 124.)), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja työllisyys- ja sosiaaliasiain valiokunnan lausunnon (A4-0090/99), A. ottaa huomioon, että työpaikkojen luominen on EU:n tärkeimpiä tavoitteita, että pienet ja keskisuuret yritykset (pk-yritykset) ovat ratkaisevan tärkeitä työpaikkojen luomisen kannalta, koska ne kasvavat nopeasti ja pystyvät luomaan työpaikkoja, ja että Euroopan unionin pk-yritykset kärsivät ennen kaikkea riskipääoman puutteesta, B. pitää myönteisenä, että komissio esittää tiedonannossaan synteesin monista tekijöistä, jotka liittyvät riskipääoman lisäämisen kiireelliseen tarpeeseen Euroopan unionissa, yhtenäismarkkinoiden epätäydellisyydestä johtuvista pk-yritysten ongelmista, sekä aitojen yleiseurooppalaisten riskipääomamarkkinoiden puuttumisen aiheuttamista ongelmista, C. ottaa huomioon, että pk-yritysten suhteessa suuriin yrityksiin omaamien tyypillisten suhteellisten etujen, esimerkiksi joustavuuden ja kyvyn mukautua nopeasti muuttuviin olosuhteisiin, hyödyntämistä tulee helpottaa, D. ottaa huomioon, että komission tiedonanto aivan oikein kiinnittää huomiota siihen, että riskipääoman lisääminen voi edistää pienyritysten kehittymistä ja näin ollen pk-yritysten työpaikkojen luomista, sillä pk-yritykset ovat ratkaisevassa asemassa työpaikkojen luomisessa Euroopan unionissa, E. ottaa huomioon, että erityisesti korkean teknologian pk-yritykset tarvitsevat erityisen paljon riskipääomaa, mutta voivat vastaavasti luoda eniten uusia työpaikkoja, F. ottaa huomioon, että komissio aivan oikein määrittelee tiettyjä avainaloja, joilla tarvitaan kiireellisiä toimia pk-yritysten riskipääoman lisäämisen tiellä olevien esteiden poistamiseksi ja alentamiseksi, että monet näistä esteistä ovat luonteeltaan institutionaalisia ja sääntelyyn liittyviä ja niitä esiintyy sekä jäsenvaltioissa että EU:n tasolla, G. ottaa huomioon, että komissio kiinnittää huomiota erääseen riskipääoman tarjoamista estävään tekijään eli siihen, että maksukyvyttömyyttä koskeva lainsäädäntö ja konkurssilainsäädäntö usein kieltävät toiminnan aloittamisen uudelleen; katsoo kuitenkin, että lainsäädännön ja hallinnon tärkeänä tehtävänä on toisaalta myös estää rikollinen toiminta ja toisaalta tarjota uudelleen yrittämisen mahdollisuus rehellisesti epäonnistuneille yritystoiminnan oppimisprosessin osana; katsoo, että toiminnan aloittamista rajoittavia tai kieltäviä lainsäädännöllisiä määräyksiä on näin ollen tarkasteltava kokonaisuutena ja molemmilta kannoilta, H. ottaa huomioon, että komission tiedonannon rakenne antaa arvokkaan mahdollisuuden analyysiin, sillä se sallii sekä rakentavat että kriittiset kommentit, I. ottaa huomioon, että komission toimintasuunnitelma määrittelee jo käynnissä olevat myönteiset toimet ja tulevat lyhyen ja keskipitkän aikavälin toimet, joilla poistetaan riskipääoman kehittämisen tiellä olevat esteet Euroopan unionissa, ja että toimintasuunnitelma on jo käytössä; 1. Pitää myönteisenä sitä, että komissio korostaa tarvetta mobilisoida riskipääomaa yritystoiminnan kehittämiseen, sillä se edistää pk-yritysten perustamista ja kehittämistä ja niiden kykyä luoda uusia työpaikkoja; 2. Toteaa erityisesti, että Yhdysvaltoihin verrattuna Euroopan unioni on kaukana jäljessä riskipääoman tarjoamisessa pk-yritysten kasvuvauhdin edistämiseen ja että nämä ongelmat ovat erityisen akuutteja korkean teknologian aloilla; 3. On yhtä mieltä siitä, että Euroopan unionin pääomamarkkinoiden hajanaisuus lisää riskipääoman muodostumisen puutetta ja liikkuvuuden suhteellista hitautta; 4. Korostaa sitä, että pk-yritysten pääomatarjontaan (pankit) ja pk-yritysten johtajiin, kansallisiin hallintojärjestelmiin ja oikeusjärjestelmiin vaikuttavat kulttuuritekijät ovat rakenteellisiin tekijöihin verrattavia merkittäviä riskipääoman muodostumista estäviä tekijöitä; 5. Tunnustaa, että yhtenäisvaluutan perustaminen antaa ainutlaatuisen mahdollisuuden Euroopan unionin riskipääomaongelman ratkaisemiseen; uskoo, että euron käyttöönotto tuo pk-yrityksille etuja, esimerkkinä kaupan kustannusten alentuminen, mikä parantaa riskipääomainvestointien mahdollisuutta; 6. Katsoo, että Yhdistyneen kuningaskunnan jääminen yhtenäisvaluutan ulkopuolelle vahingoittaa yleiseurooppalaisten riskipääomamarkkinoiden kehittämistä, koska Yhdistyneen kuningaskunnan riskipääomamarkkinat ovat kehittyneet muita jäsenvaltioita pitemmälle; pitää siitä huolimatta myönteisenä sitä, että Yhdistynyt kuningaskunta korosti puheenjohtajuutensa aikana pk-yritysten rahoituskysymysten merkitystä; 7. Toteaa, että Yhdysvalloissa on arviolta 250 000 aktiivista yksityistä sijoittajaa, jotka investoivat vähintään 20, ehkä jopa 40 kertaa enemmän kuin virallinen riskipääoma, ja että virallinen riskipääoma sijoittaa Yhdysvalloissa huomattavasti vähemmän yritysten myynteihin toimivalle johdolle Euroopan unioniin verrattuna ja että Yhdysvaltojen eläkerahastot investoivat suuremman osuuden varoistaan riskipääomaan Euroopan unioniin verrattuna; 8. Toteaa, että yrittäjät, teknologia ja rahoitus- ja tuotantopalvelut muodostavat Yhdysvalloissa huomattavasti enemmän maantieteellisiä keskittymiä Euroopan unioniin verrattuna; 9. Myöntää, että Euroopan riskipääomamarkkinoilla on havaittavissa joitakin merkkejä myönteisistä muutoksista; 10. Pitää myönteisenä sitä, että komissio keskittyy toimintaohjelmassaan tarpeeseen kehittää Yhdysvaltojen NASDAQ-markkinoita vastaavat rahoitusmarkkinat, kun otetaan huomioon NASDAQin saavuttama menestys laadukkaiden markkinoiden ja helposti saatavan pääoman tarjoamisessa uusille, nopeasti kasvaville yrityksille erityisesti huipputekniikan alalla sekä NASDAQin vaikuttavat saavutukset vaurauden ja työllisyyden luomisessa Yhdysvaltain talouteen; 11. On komission kanssa samaa mieltä siitä, että ensisijaisena tavoitteena on riskipääomakulttuurin tiellä olevien esteiden poistaminen Euroopasta, joista voidaan mainita institutionaalisten investoijien osallistumista koskevien sääntöjen epäyhtenäisyys ja uusien yritysten verotuksen epäyhtenäisyys; 12. On kuitenkin komission kanssa yhtä mieltä siitä, että kulttuuriesteet ovat pahimpia pk-yritysten kehittymistä estäviä tekijöitä; 13. Korostaa, että mikäli halutaan kehittää yrityskulttuuria ja edistää sitä, että yritystoimintaan sisältyviä riskejä otetaan suuremmassa määrin, opetuksen ja koulutuksen alalla on toteutettava toimia, jotka on suunnattu pk-yritysten tarpeisiin ja soveltuvat niiden henkilöstölle; 14. Uskoo, että seuraavat kolme laajasti toisiinsa vaikuttavaa tekijää edustavat tärkeimpiä aloja, joille toimet on keskitettävä pk-yritysten riskipääoman saannin helpottamiseksi ja riskipääoman käytön lisäämiseksi: a) «riskikulttuurin» puuttuminen tuotantoaloilta sekä rahoituspalveluja yrityksille tarjoavilta tahoilta, erityisesti pankkisektorilta, että monilta pk-yrityksiltä itseltään, jotka joko eivät halua kasvaa tai jotka eivät ole riittävästi pohtineet «riskiprojekteja»; b) sellaisten asianmukaisten kansallisen tason oikeudellisten, hallinnollisten ja verotusrakenteiden puuttuminen, jotka edistävät pk-yritysten luomista ja kehittämistä, ja toisaalta liiallinen byrokratia, joka on tunnusomaista eräiden maiden hallinnollisille rakenteille ja oikeudellisille rakenteille; c) pk-yrityksiin tehtävien yksityisten ja institutionaalisten investointien vaatimien verotuksellisten ja muiden tukimekanismien puuttuminen sekä yhteisön että jäsenvaltioiden tasolta; 15. Toteaa, että kolmea edellä mainittua alaa koskevassa toimintasuunnitelmassa on otettava huomioon pk-yritysten kokoerot, sillä kaikkien vaatimukset eivät suinkaan ole samat; 16. Ehdottaa, että korkean teknologian yrityksiä pidetään erityiskategoriana, joka vaatii erilaista kohtelua vain sen vuoksi, että rahoituslaitokset eivät tunne teknologiamarkkinoiden arviointia ja pitävät sen vuoksi näitä markkinoita suuren riskin markkinoina; 17. Kehottaa komissiota ennen kaikkea rohkaisemaan jäsenvaltioita panemaan toimintasuunnitelman täytäntöön omalla vastuualueellaan ja keskittymään erityisesti sääntelyesteiden poistamiseen, säännösten yksinkertaistamiseen, markkinarakenteiden parantamiseen ja verotuksen yhtenäistämiseen; 18. Uskoo, että toimintasuunnitelmaa voitaisiin vahvistaa liittämällä siihen: a) Toimet, joilla muutetaan riskeihin suhtautumista, tarkoituksena: i) tukea erillisiä teollisuutta rahoittavia liikepankkeja ja rahoituslaitoksia (industrial banking), jotka rahoittavat sekä pk-yrityksiä että suuryrityksiä; ii) edistää mainittujen rahoituslaitosten toimintaa verokannustimilla ja tarpeen vaatiessa valtion takuilla, myöntämällä pitkäaikaista luottoa, jonka takuuna on sekä yrityksen aineellinen käyttöomaisuus että sen aineeton omaisuus (esim. vastuiden luettelot); iii) myöntää investointitukea ja/tai taattuja luottoja pienyritysten teknisiin innovaatioprojekteihin; iv) myöntää mikroyritysten ja pienyritysten johtajille taloudellista tukea silloin, kun nämä harkitsevat tuotteiden tai markkinoiden kehittämistä tai tuotantotilojen laajentamista; v) myöntää taloudellista tukea mikroyritysten laajentumista tukeville neuvonta- ja tukijärjestelmille yrityksiä lähellä olevien ja yritysten luotettavina pitämien tilitoimistojen kautta; vi) edistää pienyritysten ja suurempien yritysten kumppanuutta, jonka avulla pienyritykset voivat osallistua rajat ylittävään kauppaan ilman suuria kustannuksia ja suurta hallinnollista rasitusta, sekä edistää pk-yritysten kaupallista kehittämistä verkottumisen avulla; vii) edistää pk-yritysten sähköistä kaupankäyntiä ja tietoyhteiskunnan tarjoamien mahdollisuuksien hyödyntämistä tukien ja pilottiprojektien avulla; b) Pk-yrityksiin investoimista edistävät toimet: i) edistetään yksityisten sijoittajien sijoituksia pk-yrityksiin verosuojien (kuten Alankomaissa nimellä 'tante Agaath' tunnettu menettely, joilla mahdollistetaan lainojen myöntäminen pk-yrityksille alemmilla koroilla, koska yksittäisille sijoittajille myönnetään verovapaus näin ansaittujen korkojen osalta) ja oikeudellisen suojan (esim. yleiset kumppanuudet) sekä uusien kansallisten ja/tai alueellisten virastojen avulla; ii) edistetään EASDAQin ja muiden Yhdysvaltojen NASDAQia vastaavien kansallisten arvopaperimarkkinoiden kehittämistä, joiden avulla keskisuuret yritykset pääsevät osakemarkkinoille; iii) edistetään eurooppalaisten yritysten liikkeellelaskemien joukkolainojen kehittämistä keskisuurten yritysten arvopaperimarkkinoiden vaihtoehtona; iv) poistetaan eläkerahastoille sallittuja investointimuotoja koskevat liialliset rajoitukset; 19. Tukee komission vuonna 1998 julkistamia uusia aloitteita, jotka koskevat pk-yritysten rahoitusmahdollisuuksia, ja erityisesti kolmea ohjelmaa: Euroopan teknologiayritysten starttirahoitus, eurooppalainen yhteisyritys ja pk-yritysten takuujärjestelmä; 20. Kehottaa puhemiestään välittämään tämän päätöslauselman neuvostolle, komissiolle, Euroopan investointipankille ja Euroopan riskipääomayhdistykselle.